Den norske kunstner Marit Benthe Norheims projekt Life Boats blev lørdag søsat til Aalborg Regatta. Bådene er lavet i beton og er formet som kvindekroppe. Der er i alt tre både. Den ene forestiller en ung kvinde og er ladet med længsel, en anden forestiller en gravid kvinde og er fuld af liv, imens den sidste forestiller en gammel kvinde, og den er ladet med minder. Skibene blev søsat fra Musikkens Hus, hvor de også blev døbt. I de tre skulpturer kan man få en eller flere fortællinger, der opleves igennem musik og udsmykningen i og på skibene. Skibene er 12 meter lange og 3 meter høje. Marit Benthe Norheim har arbejdet med bådene i otte år. De kan opleves i Aalborg indtil mandag den 20. juni, herefter går turen videre gennem Limfjorden, Mariagerfjord og slutter til sidst i Aarhus.

Referat:
Tre store betonskulpturer formet som kvindekroppe blev lørdag søsat til Aalborg Regatta.